K. VALDEMĀRA IELA 2A, RĪGA, LV-1050, LATVIJA. TĀLRUNIS +371 67022300, E-PASTS INFO@BANK.LV, WWW.BANK.LV

Projekts (1. variants)

|  |  |
| --- | --- |
| [Datums] | Noteikumi Nr. \_\_\_\_\_ |

Rīgā

**Ieguldījumu pārvaldes sabiedrību pārskatu sagatavošanas un iesniegšanas noteikumi**

Izdoti saskaņā ar

Ieguldījumu pārvaldes sabiedrību likuma

72. panta otro daļu, 75.1 panta ceturto daļu

un 77. panta piekto daļu un

Latvijas Bankas likuma

63. panta otro daļu un 68. panta trešo daļu

1. Vispārīgie jautājumi
2. Noteikumi nosaka:
   1. prasības un kārtību, saskaņā ar kuru ieguldījumu pārvaldes sabiedrība (turpmāk – sabiedrība) sagatavo un iesniedz Latvijas Bankai pārskatus, kuri satur statistiskos datus un uzraudzības funkciju veikšanai nepieciešamo informāciju, kura nav statistiskie dati (turpmāk kopā – dati), par sabiedrības un katra ieguldījumu fonda vai apakšfonda, ja ieguldījumu fonds dibināts ar apakšfondiem (turpmāk kopā – fonds), darbību;
   2. datu iesniegšanas termiņus;
   3. datu glabāšanas ilgumu.
3. Noteikumi ir saistoši:
   1. Latvijā licencētai sabiedrībai, sniedzot datus par savu darbību un par Latvijā reģistrēta fonda darbību;
   2. citā dalībvalstī licencētai sabiedrībai, kura reģistrējusi fondu Latvijā, sniedzot datus par savu darbību Latvijā un Latvijā reģistrēta fonda darbību;
   3. citā dalībvalstī licencētas sabiedrības filiālei Latvijā, sniedzot datus par savu darbību.
4. Dati nepieciešami Latvijas Bankas uzdevumu veikšanai, t. sk. lai veiktu finanšu tirgus un tā dalībnieku darbības uzraudzību un sagatavotu uzraudzības statistiku, ieguldījumu fondu statistiku, vērtspapīru turējumu statistiku, ārējo statistiku un finanšu kontu statistiku, kā arī lai veiktu finanšu stabilitātes analīzi un informētu citas institūcijas un sabiedrību par sabiedrību un fondu darbību Latvijā.
5. Datus Latvijas Banka glabā pastāvīgi.
6. Latvijas Banka izveido, uztur un regulāri aktualizē Latvijas ieguldījumu fondu sarakstu, kurā saskaņā ar Eiropas Centrālās bankas prasībām ietver fondus, izņemot naudas tirgus fondus (turpmāk – saraksts). Sarakstu publicē Latvijas Bankas tīmekļvietnes (www.bank.lv) izvēlnē "Statistika". Saraksts iekļauts arī Eiropas Centrālās bankas tīmekļvietnē, kur regulāri tiek publicēts Eiropas Savienības valstu ieguldījumu fondu saraksts.
7. Datu sagatavošanas un iesniegšanas vispārējās prasības un kārtība un iesniegšanas termiņi
8. Sabiedrība sagatavo:
   1. "Sabiedrības bilances pārskatu" (1. pielikums);
   2. "Sabiedrības peļņas vai zaudējumu aprēķinu" (2. pielikums);
   3. "Pārskatu par sabiedrības pārvaldē esošajiem līdzekļiem un kapitāla prasību izpildi" (3. pielikums), kurā ietver:
      1. 1. daļu "Sabiedrības pārvaldē esošie līdzekļi";
      2. 2. daļu "Sabiedrības kapitāla prasību izpilde";
   4. "Fonda vērtspapīru pārskatu" (4. pielikums);
   5. "Fonda aktīvu un saistību pārskatu" (5. pielikums);
   6. "Fonda ienākumu un izdevumu pārskatu" (6. pielikums), kurā ietver;
      1. 1. daļu "Ienākumi, izdevumi un ieguldījumu vērtības pieaugums vai samazinājums";
      2. 2. daļu "Ienākumi ieguldījumu apliecību klases dalījumā (0100. pozīcijas izvērsums)";
      3. 3. daļu "Izdevumi atbilstoši Regulas (ES) 2017/653 definīcijām";
   7. "Fonda neto aktīvu vērtības pārmaiņu pārskatu" (7. pielikums), kurā ietver:
      1. 1. daļu "Fonda neto aktīvu vērtības pārmaiņas";
      2. 2. daļu "Dividendes ieguldījumu apliecību klases dalījumā (0300. pozīcijas izvērsums)";
   8. "Fonda kopējā riska pārskatu" (8. pielikums);
   9. "Fonda identifikācijas un klasifikācijas pārskatu" (9. pielikums).
9. Latvijā licencēta sabiedrība par savu darbību sagatavo šo noteikumu 6.1., 6.2. un 6.3. apakšpunktā minētos pārskatus par katru kalendārā gada ceturksni.
10. Latvijā licencēta sabiedrība par fonda darbību sagatavo:
    1. šo noteikumu 6.4., 6.5., 6.6.1., 6.6.2., 6.7.1. un 6.7.2. apakšpunktā minētos pārskatus par katru kalendāro mēnesi;
    2. šo noteikumu 6.8. apakšpunktā minēto pārskatu par katru kalendārā gada ceturksni;
    3. šo noteikumu 6.6.3. apakšpunktā minēto pārskatu par katru kalendāro gadu.
11. Citā dalībvalstī licencēta sabiedrība par savu darbību Latvijā un Latvijā reģistrēta fonda darbību sagatavo:
    1. šo noteikumu 6.4., 6.5., 6.6.1., 6.6.2., 6.7.1. un 6.7.2. apakšpunktā minētos pārskatus par katru kalendāro mēnesi;
    2. šo noteikumu 6.3.1. un 6.8. apakšpunktā minētos pārskatus par katru kalendārā gada ceturksni;
    3. šo noteikumu 6.6.3. apakšpunktā minēto pārskatu par katru kalendāro gadu.
12. Citā dalībvalstī licencētas sabiedrības filiāle Latvijā par savu darbību Latvijā sagatavo šo noteikumu 6.2. un 6.3.1. apakšpunktā minētos pārskatus par katru kalendārā gada ceturksni.
13. Šo noteikumu 6.9. apakšpunktā minēto pārskatu par Latvijā reģistrētu fondu sabiedrība sagatavo par katru tādu kalendāro mēnesi, kurā:
    1. notikušas pārmaiņas datos, kas iekļauti pēdējā Latvijas Bankai iesniegtajā attiecīgajā pārskatā;
    2. nodibināts jauns fonds.
14. Sabiedrība sagatavo pārskatus par attiecīgo pārskata periodu par stāvokli pārskata perioda pēdējā datumā un tos iesniedz Latvijas Bankai līdz pārskata periodam sekojošā mēneša 20. datumam, izņemot šo noteikumu 6.6.3. apakšpunktā minēto pārskatu, kuru iesniedz Latvijas Bankai līdz pārskata periodam sekojošā gada 20. aprīlim. Līdz pārskata periodam sekojošā gada 20. aprīlim sabiedrība atkārtoti iesniedz Latvijas Bankai visus pārējos šo noteikumu 6. punktā minētos pārskatus par stāvokli iepriekšējā kalendārā gada 31. decembrī, nodrošinot datu savstarpēju saskaņotību.
15. Sabiedrība pārskatus iesniedz Latvijas Bankai elektroniskā veidā, izmantojot paaugstinātās drošības sistēmu, saskaņā ar Latvijas Bankas noteikumiem, kuri regulē elektronisko informācijas apmaiņu ar Latvijas Banku.
16. Sabiedrība paziņo Latvijas Bankai pārskata sagatavotāja kontaktinformāciju, nosūtot pārskata sagatavotāja vārdu un uzvārdu, e-pasta adresi un tālruņa numuru uz e-pasta adresi: stp.info@bank.lv.
17. Pārskatus sagatavo, ievērojot šādas vispārējās prasības:
    1. pozīcijas novērtē saskaņā ar Ieguldījumu pārvaldes sabiedrību likumā (turpmāk – Likums) un uz tā pamata izdotajos normatīvajos aktos gada pārskatu sagatavošanai noteiktajām prasībām, ja šajos noteikumos nav noteikts citādi;
    2. summas *euro* vai citā valūtā uzrāda veselos skaitļos, izņemot šo noteikumu 6.4. apakšpunktā minētā pārskata ailē "Kopējā nominālvērtība emisijas valūtā" un "Uzskaites vērtība (*euro*)" sniedzamās vērtības, kuras uzrāda ar divām zīmēm aiz komata;
    3. procentu vērtības uzrāda ar ne vairāk kā divām zīmēm aiz komata, izņemot tās šo noteikumu 6.4. apakšpunktā minētā pārskata ailē "Kupona likme (%)" sniedzamās vērtības, kuras uzrāda ar ne vairāk kā četrām zīmēm aiz komata;
    4. skaita vērtības uzrāda ar ne vairāk kā astoņām zīmēm aiz komata;
    5. valsts kodu uzrāda saskaņā ar starptautisko standartu ISO 3166 "Valstu un to administratīvi teritoriālā iedalījuma vienību nosaukumu kodi". Tādas starptautiskās organizācijas kodu, kura nav reģistrēta kā vienas valsts rezidente, piemēram, Eiropas Rekonstrukcijas un attīstības banka, Eiropas Investīciju banka un Starptautisko norēķinu banka, uzrāda saskaņā ar Latvijas Bankas uzturēto starptautisko organizāciju kodu sarakstu (sk. Latvijas Bankas tīmekļvietnes (www.bank.lv) izvēlni "Statistika");
    6. valūtas kodu uzrāda saskaņā ar starptautisko standartu ISO 4217 "Valūtu un resursu kodi". Vērtspapīriem norāda finanšu instrumenta emisijas valūtas kodu;
    7. emitenta un darījuma partnera sektora kodu uzrāda saskaņā ar šo noteikumu 10. pielikumu. Rezidentu sektoros iekļauto institucionālo vienību saraksts, kas atbilst Eiropas Parlamenta un Padomes 2013. gada 21. maija Regulas (ES) Nr. 549/2013 par Eiropas nacionālo un reģionālo kontu sistēmu Eiropas Savienībā prasībām, pieejams Centrālās statistikas pārvaldes tīmekļvietnē;
    8. termiņa dalījuma kodu, ņemot vērā darījuma sākotnējo termiņu, kā arī likvīda aktīva, kupona izmaksas biežuma, papildinformācijas, dividenžu sadales politikas, ieguldījumu politikas, regulētā tirgū tirgota fonda, ieguldīšanas veida, ģeogrāfiskās prioritātes, parāda vērtspapīru ieguldījumu prioritātes, ieguldītāju bāzes, ieguldījumu apliecību dzēšanas biežuma un vides, sociālās un pārvaldības atbilstības kodu uzrāda saskaņā ar šo noteikumu 10. pielikumu.
18. "Sabiedrības bilances pārskata" un "Sabiedrības peļņas vai zaudējumu aprēķina" sagatavošanas prasības
19. "Sabiedrības bilances pārskata":
    1. ailē "Likvīda aktīva kods" sabiedrība, kura ir saņēmusi licenci alternatīvo ieguldījumu fondu pārvaldnieka darbībai, uzrāda pazīmi saskaņā ar šo noteikumu 10. pielikumu;
    2. 12500. pozīcijā "Darba ņēmēju iespēju līgumi" datus sniedz sabiedrība, kura piedāvā saviem darba ņēmējiem iespēju iegādāties sabiedrības akcijas, norādot darba ņēmēju akciju iegādes iespēju līgumu uzskaites vērtību saskaņā ar Eiropas Parlamenta un Padomes 2013. gada 21. maija Regulu (ES) Nr. 549/2013 par Eiropas nacionālo un reģionālo kontu sistēmu Eiropas Savienībā.
20. "Sabiedrības peļņas vai zaudējumu aprēķinā" citā dalībvalstī licencētas sabiedrības filiāle uzrāda datus par ienākumiem un izdevumiem, kuri gūti no darbības Latvijā.
21. Pārskata "Pārskata par sabiedrības pārvaldē esošajiem līdzekļiem un kapitāla prasību izpildi" sagatavošanas prasības
22. "Pārskatu par sabiedrības pārvaldē esošajiem līdzekļiem un kapitāla prasību izpildi" sagatavo, ievērojot, ka:
    1. citā dalībvalstī licencētas sabiedrības filiāle un dalībvalstī licencēta sabiedrība, kura ir reģistrējusi fondu Latvijā, sagatavo tikai "Pārskata par sabiedrības pārvaldē esošajiem līdzekļiem un kapitāla prasību izpildi" 1. daļu "Sabiedrības pārvaldē esošie līdzekļi" un sniedz datus par aktīvu uzskaites vērtībām Latvijā reģistrētajiem fondiem un pārvaldītajiem Latvijas rezidentu klientu individuālajiem finanšu instrumentu portfeļiem;
    2. sabiedrība, kura ir saņēmusi licenci vai reģistrēta alternatīvo ieguldījumu fondu pārvaldnieka darbībai, pārvaldē esošo alternatīvo ieguldījumu fondu aktīvu apmēru aprēķina atbilstoši Eiropas Komisijas 2012. gada 19. decembra Deleģētās regulas (ES) Nr. 231/2013, ar ko papildina Eiropas Parlamenta un Padomes Direktīvu 2011/61/ES attiecībā uz atbrīvojumiem, vispārējiem darbības nosacījumiem, depozitārijiem, saistību īpatsvaru, pārskatāmību un uzraudzību (turpmāk – Regula Nr. 231/2013), 2. pantam;
    3. 2. daļas "Sabiedrības kapitāla prasību izpilde" 801. pozīcijā "Sabiedrības pašu kapitāls" uzrāda pašu kapitāla vērtību, kura aprēķināta saskaņā ar Eiropas Parlamenta un Padomes 2013. gada 26. jūnija Regulu Nr. 575/2013 par prudenciālajām prasībām attiecībā uz kredītiestādēm un ar ko groza Regulu (ES) Nr. 648/2012;
    4. 2. daļas "Sabiedrības kapitāla prasību izpilde" 802. pozīcijā "Sabiedrības pastāvīgo izmaksu kopsumma" uzrāda vērtību, kura aprēķināta atbilstoši Eiropas Parlamenta un Padomes 2019. gada 27. novembra Regulas (ES) Nr. 2019/2033 par prudenciālajām prasībām ieguldījumu brokeru sabiedrībām un ar ko groza Regulas (ES) Nr. 1093/2010, (ES) Nr. 575/2013, (ES) Nr. 600/2014 un (ES) Nr. 806/2014 13. pantā noteiktajām prasībām;
    5. 2. daļas "Sabiedrības kapitāla prasību izpilde" 810. pozīcijā "AIF pārvaldnieka profesionālās atbildības riski, kas nav segti ar apdrošināšanas polisi" sabiedrība, kura ir saņēmusi licenci alternatīvo ieguldījumu fondu pārvaldnieka darbībai, uzrāda alternatīvo ieguldījumu fondu aktīvu uzskaites vērtību, kuras pārvaldīšanai pārvaldnieka profesionālās darbības riski nav segti ar civiltiesiskās atbildības apdrošināšanas polisi atbilstoši Regulai Nr. 231/2013. Šai aktīvu uzskaites vērtības daļai piemēro papildu pašu kapitāla prasību, kas aprēķināta atbilstoši Regulas Nr. 231/2013 14. pantam. Ja pārvaldnieka profesionālās darbības riski pilnībā ir segti ar apdrošināšanas polisi, uzrāda vērtību "0".
23. "Fonda vērtspapīru pārskata" sagatavošanas prasības
24. "Fonda vērtspapīru pārskatu" sagatavo, ievērojot šādas prasības:
    1. ailē "Emitenta reģistrācijas numurs" norāda attiecīgā vērtspapīra emitenta kodu (tās Eiropas Savienības dalībvalsts nacionālās centrālās bankas piešķirtu unikālu identifikācijas kodu, kuras rezidents ir vērtspapīra emitents) saskaņā ar Eiropas Centrālās bankas uzturētajiem finanšu iestāžu sarakstiem vai, ja šā vērtspapīra emitents nav iekļauts Eiropas Centrālās bankas uzturētajos finanšu iestāžu sarakstos, vērtspapīra emitenta reģistrācijas numuru tā reģistrācijas valsts komercreģistrā;
    2. ailē "ISIN kods" uzrāda ISIN kodu vērtspapīriem, kuriem Nacionālo numerācijas aģentūru asociācijas dalībnieks vai pilnvarnieks piešķīris starptautisko vērtspapīru identifikācijas numuru saskaņā ar starptautisko standartu ISO 6166 "ISIN kodi";
    3. ailē "Tirdzniecības vietas reģistrācijas valsts kods" uzrāda attiecīgās valsts kodu, ja iegādātais finanšu instruments tiek tirgots Likuma 62. panta pirmās daļas 1. un 2. punktā minētajā tirdzniecības vietā. Ja finanšu instruments iegūts ārpus tirdzniecības vietas veikta darījuma rezultātā, uzrāda tās tirdzniecības vietas valsts kodu, kurā tas tiek tirgots. Ja finanšu instrumentiem, par kuru iegādi darījumi ir noslēgti vairākās tirdzniecības vietās, ir vienādi ISIN kodi, uzrāda tās tirdzniecības vietas valsts kodu, kurā noslēgti darījumi par lielākās vērtspapīru daļas (skaita) iegādi, bet, ja iegādāto vērtspapīru skaits ir vienāds, uzrāda tās tirdzniecības vietas valsts kodu, kurā veikts agrākais darījums;
    4. datus par parāda vērtspapīriem un citiem vērtspapīriem ar fiksētu ienākumu (bez ISIN koda) ailē "Kupona likme (%)" norāda kā kupona jeb procentu likmes apmēru pārskata perioda beigās procentos līdz četrām zīmēm aiz komata;
    5. ailē "Kupona izmaksas biežums" uzrāda kupona izmaksu biežumu raksturojošo kodu saskaņā ar šo noteikumu 10. pielikumu;
    6. ailē "Papildinformācija" uzrāda papildinformāciju raksturojošo kodu saskaņā ar šo noteikumu 10. pielikumu;
    7. ailē "Vērtspapīru skaits" kā skaita vērtību uzrāda attiecīgo uzskaites vērtību, ja alternatīvo ieguldījumu fondam nav nodrošināta ieguldījumu apliecību vai ieguldījumu daļu (turpmāk kopā – ieguldījumu daļas) uzskaite;
    8. 11107. pozīcijā "Ieguldījumu fondu ieguldījumu daļas (ar ISIN kodu)" un 11108. pozīcijā "Ieguldījumu fondu ieguldījumu daļas (bez ISIN koda)" uzrāda vienīgi tādu ieguldījumu fondu, kuru regulējums atbilst Likumā noteiktajam, t. sk. UCITS ETF (regulētā tirgū tirgotu ieguldījumu fondu; angļu val. *Undertaking for Collective Investments in Transferable Securities; Exchange-Traded Fund*), ieguldījumu daļas;
    9. 11109. pozīcijā "AIF ieguldījumu daļas (ar ISIN kodu)" un 11110. pozīcijā "AIF ieguldījumu daļas (bez ISIN koda)" uzrāda alternatīvo ieguldījumu fondu ieguldījumu daļas, t. sk. AIF ETF (regulētā tirgū tirgotu alternatīvo ieguldījumu fondu) ieguldījumu daļas.
25. "Fonda aktīvu un saistību pārskata" sagatavošanas prasības
26. "Fonda aktīvu un saistību pārskatu" sagatavo, ievērojot šādas prasības:
    1. atsevišķus finanšu instrumentus iedala pēc sākotnējā termiņa. Īstermiņa finanšu instrumentu sākotnējais termiņš ir līdz vienam gadam (ieskaitot), bet ilgtermiņa finanšu instrumentu sākotnējais termiņš ir ilgāks nekā viens gads;
    2. 2111. pozīcijā "atjaunojamie kredīti" uzrāda kredītus, kuriem piemīt visas šīs īpašības: aizņēmējs var bez iepriekšējas paziņošanas aizdevējam izmantot vai izņemt no konta līdzekļus līdz iepriekš noteiktam kredītlimitam; pieejamā kredīta summa var palielināties vai samazināties, līdzekļus aizņemoties vai atmaksājot; kredīts var tikt izmantots atkārtoti. Atjaunojamie kredīti aptver summas, kas iegūtas, izmantojot kredītlīniju, un vēl nav atmaksātas (atlikumu), bet neaptver summas, kas pieejamas, izmantojot kredītlīniju, un kas nav izņemtas vai jau ir atmaksātas;
    3. 2112. pozīcijā "pārsnieguma kredīti" uzrāda norēķinu konta debeta atlikumu. Par kopējo parāda summu sniedz datus neatkarīgi no tā, vai tā atbilst limitam vai pārsniedz limitu, par kuru aizdevējs un aizņēmējs iepriekš vienojušies attiecībā uz kredīta apjomu vai maksimālo termiņu.
27. Ja fondam ir ieguldījumi kredītiestādes emitētajos parāda vērtspapīros, kuri atbilst Likuma 66. panta ceturtās daļas prasībām un to vērtība pārsniedz 5 % no fonda aktīviem, šo ieguldījumu uzskaites vērtības summē un kopsummu uzrāda 4101. pozīcijā "Ieguldījumu kopsumma kredītiestāžu emitētajās segtajās obligācijās, kas pārsniedz 5 % no fonda aktīviem".
28. Ja fonda ieguldījumi viena emitenta emitētajos vai garantētajos pārvedamos vērtspapīros, izņemot Likuma 66. panta otrajā un ceturtajā daļā minētos ieguldījumus, pārsniedz 5 % no fonda aktīviem, šo ieguldījumu kopsummu uzrāda 4103. pozīcijā "Ieguldījumu kopsumma tādu emitentu emitētajos vērtspapīros (izņemot Likuma 66. panta otrajā un ceturtajā daļā minētos ieguldījumus), kuru apmērs pārsniedz 5 % no fonda aktīviem".
29. 4104. pozīcijā "Fonda riska darījumu apmērs ar darījuma partneri" uzrāda Likuma 66. panta astotajā daļā minēto ar regulētā tirgū netirgota atvasinātā finanšu instrumenta darījuma partneri veikto riska darījumu apmēru, kurš aprēķināts atbilstoši Latvijas Bankas noteikumu, kas nosaka fonda kopējā riska un riska darījumu apmēra ar darījuma partneri aprēķināšanu (turpmāk – kopējā riska aprēķināšanas noteikumi), prasībām.
30. Sabiedrība, kura piemēro savstarpējo prasību līgumisko ieskaitu par noslēgtajiem atvasināto finanšu instrumentu darījumiem ar vienu un to pašu darījuma partneri, atbilstoši kopējā riska aprēķināšanas noteikumu prasībām aprēķināto uzskaites vērtību uzrāda 4106. pozīcijā "Fonda riska darījumu apmērs ar darījuma partneri, piemērojot savstarpējo prasību līgumisko ieskaitu".
31. 4107. pozīcijā "Ar vienu (katru) emitentu vai darījuma partneri veikto fonda darījumu koncentrācijas riska apmērs, kas pārsniedz 10 % no fonda aktīviem" norāda Likuma 66. panta vienpadsmitajā daļā minēto darījumu apmēru jeb darījumu koncentrācijas risku, ko veido fonda ieguldījumi pārvedamos vērtspapīros un naudas tirgus instrumentos, fonda noguldījumi un darījumi ar atvasinātajiem finanšu instrumentiem, kuru emitents vai garantētājs, noguldījuma piesaistītājs vai darījuma otra puse ir viena un tā pati persona vai vienā grupā ietilpstošas komercsabiedrības, un kas aprēķināts atbilstoši kopējā riska aprēķināšanas noteikumu prasībām. Ja fondam ir ieguldījumi finanšu instrumentos vai darījumi ar atvasinātajiem finanšu instrumentiem, kuru emitenti vai darījuma partneri ir vairākas vienā grupā ietilpstošas komercsabiedrības, ailē "Emitenta, darījuma partnera nosaukums" uzrāda to, kura riska apmērs ir vislielākais, bet summē visus riska darījumus.
32. "Fonda ienākumu un izdevumu pārskata" sagatavošanas prasības
33. "Fonda ienākumu un izdevumu pārskata" 2. daļā "Ienākumi ieguldījumu apliecību klases dalījumā (0100. pozīcijas izvērsums)" sabiedrība uzrāda ienākumu kopējo uzskaites vērtību katrai ieguldījumu apliecību klasei, ja tāda ir izveidota.
34. "Fonda ienākumu un izdevumu pārskata" 3. daļā "Izdevumi atbilstoši Regulas (ES) 2017/653 definīcijām" sabiedrība 0801. pozīcijā "Atkārtotas izmaksas" un 0802. pozīcijā "Papildu izmaksas" uzrāda attiecīgi atbilstoši Komisijas 2017. gada 8. marta Deleģētās regulas (ES) 2017/653, ar ko papildina Eiropas Parlamenta un Padomes Regulu (ES) Nr. 1286/2014 par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem, nosakot regulatīvos tehniskos standartus attiecībā uz pamatinformācijas dokumentu noformējumu, saturu, pārskatīšanu un pārstrādāšanu un šādu dokumentu sniegšanas prasību izpildes nosacījumiem, VI pielikuma pirmās daļas I iedaļā definēto atkārtotu un papildu izmaksu uzskaites vērtības.
35. "Fonda kopējā riska pārskata" sagatavošanas prasības
36. "Fonda kopējā riska pārskatu" sagatavo, ievērojot šādas prasības:
    1. ailē "Pozīcijas nosaukums" norāda katra attiecīgā atvasinātā finanšu instrumenta vai darījuma fonda ieguldījumu portfeļa efektīvas vadības nodrošināšanai veidu, ņemot vērā kopējā riska aprēķināšanas noteikumos minēto darījumu iedalījumu;
    2. ailē "Valūtu kodi (.../.../...)" norāda tās valūtas kodu, kuru fonds saņems darījuma ietvaros. Valūtas atvasinātajiem finanšu instrumentiem norāda visu darījumā iesaistīto valūtu kodus;
    3. ailē "Atvasinātā finanšu instrumenta riska vērtība (fonda valūtā)" norāda katram atvasinātajam finanšu instrumentam atbilstoši kopējā riska aprēķināšanas noteikumu prasībām aprēķināto atvasinātā finanšu instrumenta riska vērtību;
    4. ailē "Atvasinātā finanšu instrumenta tīrā riska vērtība (fonda valūtā)" norāda aprēķināto tīro riska vērtību tiem atvasinātajiem finanšu instrumentiem, kuru riska vērtība samazināta, ņemot vērā savstarpējā ieskaita vai riska ierobežošanas pasākumus atbilstoši kopējā riska aprēķināšanas noteikumos noteiktajām prasībām. Par pārējiem atvasinātajiem finanšu instrumentiem datus šajā ailē nesniedz;
    5. ailē "Atvasinātā finanšu instrumenta riska vērtība, tīrā riska vērtība vai darījumu riska vērtība (fonda valūtā)" norāda vienu no šādām vērtībām:
       1. atvasinātajam finanšu instrumentam, kuram nav piemēroti savstarpējā ieskaita vai riska ierobežošanas pasākumi, – riska vērtību, kas aprēķināta atbilstoši kopējā riska aprēķināšanas noteikumu prasībām;
       2. atvasinātajam finanšu instrumentam, kuram ir piemēroti savstarpējā ieskaita vai riska ierobežošanas pasākumi atbilstoši kopējā riska aprēķināšanas noteikumu prasībām, – tīro riska vērtību;
       3. darījumam fonda ieguldījumu portfeļa efektīvas vadības nodrošināšanai – riska vērtību, kura aprēķināta atbilstoši kopējā riska aprēķināšanas noteikumu prasībām;
    6. atvasinātā finanšu instrumenta riska vērtību, atvasinātā finanšu instrumenta tīro riska vērtību un darījuma fonda ieguldījumu portfeļa efektīvas vadības nodrošināšanai riska vērtību izsaka fonda valūtā saskaņā ar valūtas kursu, kura avots norādīts ieguldījumu fonda prospektā, bet, ja tāds nav norādīts, tad saskaņā ar grāmatvedībā izmantojamo valūtas kursu pārskata datumā. Norādīto valūtas kursa avotu izmanto konsekventi;
    7. sabiedrība, kura fonda kopējā riska noteikšanai izmanto riskam pakļautās vērtības metodi atbilstoši kopējā riska aprēķināšanas noteikumu prasībām, iegūto rezultātu uzrāda pārskata 08. pozīcijā "Kopējā riska attiecība pret neto aktīvu vērtību (%)".
37. "Fonda identifikācijas un klasifikācijas pārskata" sagatavošanas prasības
38. "Fonda identifikācijas un klasifikācijas pārskatā" datus uzrāda, izmantojot šo noteikumu 10. pielikumā norādītos kodus, kā arī Eiropas Centrālās bankas 2024. gada 27. jūnija Regulas (ES) 2024/1988 par ieguldījumu fondu statistiku un par Lēmuma (ES) 2015/32 (ECB/2014/62) atcelšanu (ECB/2024/17) (pārstrādāta redakcija) (turpmāk – Regula (ES) 2024/1988) II pielikuma "Apraksti" 5. daļas E tabulā ietvertos klasifikācijas apzīmējumu aprakstus, kas attiecas uz šādām pozīcijām: "Dividenžu sadales politika", "Ieguldījumu politika", "Ir regulētā tirgū tirgots fonds (ETF)" (atbilst Regulas (ES) 2024/1988 II pielikuma 5. daļas E tabulā ietvertajam datu laukam "Biržā tirgots fonds"), "Ieguldīšanas veids", "Ģeogrāfiskās prioritātes", "Parāda vērtspapīru ieguldījumu prioritātes" (atbilst Regulas (ES) 2024/1988 II pielikuma 5. daļas E tabulā ietvertajam datu laukam "Uzņēmumu/valdības obligāciju fondi"), "Ieguldītāju bāze", "Ieguldījumu apliecību dzēšanas biežums" (atbilst Regulas (ES) 2024/1988 II pielikuma 5. daļas E tabulā ietvertajam datu laukam "Dzēšanas biežums") un "Vides, sociālā un pārvaldības (VSP) atbilstība".
39. Noslēguma jautājumi
40. Atzīt par spēku zaudējušiem Finanšu un kapitāla tirgus komisijas 2020. gada 15. septembra normatīvos noteikumus Nr. 155 "Ieguldījumu pārvaldes sabiedrību pārskatu sagatavošanas normatīvie noteikumi" (Latvijas Vēstnesis, 2020, Nr. 186; 2022, Nr. 122).
41. Datu par stāvokli 2024. gada 31. decembrī sagatavošanai piemēro Finanšu un kapitāla tirgus komisijas 2020. gada 15. septembra normatīvos noteikumus Nr. 155 "Ieguldījumu pārvaldes sabiedrību pārskatu sagatavošanas normatīvie noteikumi", un šos datus iesniedz Latvijas Bankai elektroniskā veidā, izmantojot datu ziņošanas sistēmu, saskaņā ar Latvijas Bankas noteikumiem, kuri regulē elektronisko informācijas apmaiņu ar Latvijas Banku, līdz 2025. gada 20. janvārim.
42. Šo noteikumu 6. punktā minētos pārskatus par pārskata periodiem, kuri ir laikposmā no 2025. gada 1. janvāra līdz 2025. gada 30. novembrim, sabiedrība sagatavo un iesniedz Latvijas Bankai elektroniskā veidā, izmantojot datu ziņošanas sistēmu, saskaņā ar Latvijas Bankas noteikumiem, kuri regulē elektronisko informācijas apmaiņu ar Latvijas Banku, ievērojot, ka:
    1. šo noteikumu 6.4. un 6.7.1. apakšpunktā minētos pārskatus sagatavo par katru kalendāro mēnesi;
    2. šo noteikumu 6.1., 6.2., 6.3., 6.5., 6.6.1. un 6.8. apakšpunktā minētos pārskatus sagatavo par katru kalendārā gada ceturksni;
    3. datus par savā pārvaldē esoša Latvijā dibināta alternatīvo ieguldījumu fonda vai apakšfonda, ja alternatīvo ieguldījumu fonds dibināts ar apakšfondiem, darbību sabiedrība sagatavo saskaņā ar Latvijas Bankas noteikumiem, kuri nosaka alternatīvo ieguldījumu fondu pārvaldnieku pārskatu sagatavošanas un iesniegšanas prasības un kārtību;
    4. sabiedrība nesniedz datus:
       1. šo noteikumu 6.2. apakšpunktā minētā pārskata 11421. pozīcijā "par ieguldījumu fondu pārvaldīšanu", 11422. pozīcijā "par alternatīvo ieguldījumu fondu pārvaldīšanu", 11423. pozīcijā "par ieguldījumu plānu pārvaldīšanu", 11424. pozīcijā "par pensiju plānu pārvaldīšanu", 11510. pozīcijā "par ieguldījumu fondu ieguldītāju piesaistīšanu", 11520. pozīcijā "par alternatīvo ieguldījumu fondu ieguldītāju piesaistīšanu", 11530. pozīcijā "par ieguldījumu plānu dalībnieku piesaistīšanu" un 11540. pozīcijā "par citiem pakalpojumiem";
       2. šo noteikumu 6.5. apakšpunktā minētā pārskata 2111. pozīcijā "atjaunojamie kredīti" un 2112. pozīcijā "pārsnieguma kredīti";
       3. šo noteikumu 6.6.2., 6.6.3., 6.7.2. un 6.9. apakšpunktā minētajos pārskatos.
43. Šo noteikumu 6.9. apakšpunktā minēto pārskatu sabiedrība sagatavo par stāvokli 2025. gada 31. decembrī un iesniedz Latvijas Bankai līdz 2026. gada 20. janvārim.
44. Noteikumi stājas spēkā 2025. gada 1. janvārī.

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |